b"\n_START_ARTICLE_\nTorres Venecianes\n_START_SECTION_\nDescripci\xc3\xb3\n_START_PARAGRAPH_\nLes Torres d'acc\xc3\xa9s al recinte de l'Exposici\xc3\xb3 1929 estan ubicades a l'inici de l'Avinguda Reina Maria Cristina, una a cada voravia just a tocar de la pla\xc3\xa7a Espanya del districte de Sants-Montju\xc3\xafc. Las dues torres son id\xc3\xa8ntiques. Tenen una al\xc3\xa7ada de 47 metres, amb 7,2 metres d'intersecci\xc3\xb3 de la base quadrangular. Les torres tenen una composici\xc3\xb3 formada de quatre parts: una base de parament de carreus de pedra, un fust de ma\xc3\xb3 vist, una llotja formada per columnes de pedra artificial i la coberta de pavell\xc3\xb3 a quatre vessants._NEWLINE_La secci\xc3\xb3 del peu de les torres est\xc3\xa0 constru\xc3\xafda amb pedra artificial, la secci\xc3\xb3 principal amb maons rojos, i la secci\xc3\xb3 superior \xc3\xa9s una galeria amb vistes feta amb pedra artificial tamb\xc3\xa9, i la torre est\xc3\xa0 coronada amb un sostre de coure piramidal. Van ser modelades seguint l'estil del campanar de Sant Marc a Ven\xc3\xa8cia. La tria de materials poc nobles es devia a l'estil de l'\xc3\xa8poca de l'arquitectura noucentista, ja que aquestes torres estava previst que fossin desconstru\xc3\xafdes una vegada finalitzada l'Exposici\xc3\xb3 Internacional de Barcelona de 1929._NEWLINE_Totes les fa\xc3\xa7anes son id\xc3\xa8ntiques exceptuant les bases, que tenen una porta d'entrada. Els plans de pedra de la base son lleugerament inclinats i estan separats del fust amb una motllura senzilla. El fust de la torre, de ma\xc3\xb3 vist, t\xc3\xa9 tres eixos a cada cara, formalitzat un relleu com un dibuix acanalat emmarcant unes finestres molt estretes que il\xc2\xb7luminen l'escala interior. Una cornisa ampla recolzada en perm\xc3\xb2dols de pedra, separa el fust de la llotja, la qual es forma per una s\xc3\xa8rie de columnes cor\xc3\xadnties amb cantonades s\xc3\xb2lides emmarcades de baix a dalt amb una cornisa de car\xc3\xa0cter cl\xc3\xa0ssic. La coberta \xc3\xa9s de forma piramidal, de planxa d'aram._NEWLINE_Les torres es consideren historicistes, estan inspirades en el campanar de Sant Marc de Ven\xc3\xa8cia.\n_START_SECTION_\nHist\xc3\xb2ria\n_START_PARAGRAPH_\nEl 1927 l'Ajuntament de Barcelona organitz\xc3\xa0 un concurs p\xc3\xbablic d'ordenaci\xc3\xb3 del recinte d'entrada a l'Exposici\xc3\xb3. El concurs fou guanyat per l'arquitecte Ramon Revent\xc3\xb3s. Fou l'arquitecte Ramon Revent\xc3\xb3s qui les acab\xc3\xa0 dissenyant i fent construir en el per\xc3\xadode de 1927 a 1929, com a part del redesenvolupament de l'Exposici\xc3\xb3 Internacional de Barcelona de 1929. Revent\xc3\xb3s va estar tamb\xc3\xa9 involucrat amb altres nombrosos projectes de l'exhibici\xc3\xb3, com el Teatre Grec i el museu Poble Espanyol a la proximitat de la muntanya de Montju\xc3\xafc. El 18 de gener de 1928 la Junta Directiva de l'Exposici\xc3\xb3 de Barcelona aprov\xc3\xa0 el projecte de les dues torres. La construcci\xc3\xb3 s'inici\xc3\xa0 el 1929._NEWLINE_Han estat restaurades en dues ocasions. La primera restauraci\xc3\xb3 va ser els anys 1987-88. Tamb\xc3\xa9 es van restaurar a finals del 2013, amb un cost aproximat llavors de 703.750\xe2\x82\xac. Amb aquest proc\xc3\xa9s es va permetre eliminar l'enxarxat que s'havia situat en les galeries amb vistes per atrapar qualsevol despreniment de les seccions m\xc3\xa9s danyades. Aquestes obres no preveien cap canvi constructiu ni d'\xc3\xbas de l'edificaci\xc3\xb3, ja que es tractava d'edificis protegits. Aquestes obres de restauraci\xc3\xb3 s'iniciaren a l'octubre de l'any 2013 i es preveia la finalitzaci\xc3\xb3 cap al mes de gener de 2014, amb un cost previst finalment de 472.000\xe2\x82\xac._NEWLINE_Les torres tenen una funci\xc3\xb3 purament ornamental, per marcar l'entrada al districte de l'exhibici\xc3\xb3, conegut com a Fira de Barcelona, i l'inici de la gran avinguda que condueix al palau Nacional de Montju\xc3\xafc, on s'hi situa el Museu Nacional d'Art de Catalunya. Originalment les torres estaven obertes al p\xc3\xbablic, el qual podia pujar-hi per les escales internes per dirigir-se a les galeries amb vistes. Per\xc3\xb2 actualment estan tancades, tot i que es va fer una excepci\xc3\xb3 el 25 i 26 d'octubre de 2014, que es van obrir al p\xc3\xbablic durant el festival d'arquitectura 48h Open House. La torre oest, al llarg dels anys, havia centralitzat els controls per dirigir el joc de llum i aigua de les fonts de Montju\xc3\xafc, i a l'altra s'hi van ubicar sirenes per avisar d'alguna possible emerg\xc3\xa8ncia."